कोर्ट में माफिया ने कहा था- सरकार आपके कंधे पर बंदूक रखकर चलाना चाहती है
Umesh Pal Murder Case Updates: Last 30 minutes of the courtroom story, Atiq wept bitterly after hearing the sentence for the first time in 44 years, said – I am innocent, I was framed
प्रयागराज की MP/MLA कोर्ट ने माफिया अतीक अहमद को मंगलवार को उम्रकैद की सजा सुनाई। उम्रकैद की सजा सुनाने वाले जज दिनेश चंद्र शुक्‍ला की सुरक्षा बढ़ा दी गई है। उन्‍हें वाई श्रेणी की सुरक्षा दी गई है। अतीक अहमद को सजा सुनाने के बाद शासन की ओर से यह फैसला लिया गया है। कोर्ट में सुनवाई के दौरान अतीक ने कहा था, "साहब मैं बेकसूर हूं। सरकार आपके कंधे पर बंदूक रखकर चलाना चाहती है।" जस्टिस दिनेश चंद्र शुक्‍ला रायबरेली के रहने वाले हैं। दिनेश चंद्र शुक्ला 2009 बैच के न्यायिक अधिकारी हैं।
सुनवाई के दौरान कोर्ट रूम में मौजूद वकीलों ने बताया, जज ने जैसे ही फैसला सुनाया कठघरे में खड़े अतीक को पसीना आ गया। उसका चेहरा उतर गया। अपने भाई अशरफ के गले लगकर फूट-फूटकर रोने लगा। 44 साल में पहली बार अतीक को किसी मामले में सजा सुनाई गई थी। अतीक भाई अशरफ से बोला-भाई अल्लाह ने सलामत रखा तो फिर मिलेंगे।
कोर्ट ने अतीक के साथ ही उनके दो साथियों खान सौलत हनीफ और दिनेश पासी को उम्रकैद की सजा सुनाई। जबकि भाई अशरफ को बरी कर दिया। कोर्ट रूम में अतीक और उसके भाई अशरफ बेहद परेशान नजर आए। उस दौरान जो वकील कोर्ट रूम में मौजूद थे, उनसे भास्कर ने बात की। पढ़िए..कोर्ट रूम के आखिरी 30 मिनट में क्या-क्या हुआ। 
अतीक बोला-साहब मैं बेकसूर हूं, सरकार आपके कंधे पर बंदूक रखकर चलाना चाहती है
फैसले से पहले अतीक ने जज डॉ. दिनेश चंद्र शुक्ला से कुछ कहने की अनुमति मांगी। जज ने अनुमति दी तो बोला- साहब मैं बेकसूर हूं। मुझे फंसाया गया है। सरकार आपके कंधे पर रखकर बंदूक चलाना चाहती है। मेरा उमेश पाल अपहरण केस में कोई दोष नहीं है। यह मामला देर से दाखिल किया गया। इससे आरोपों की सत्यता पर संदेह है।
सहायक जिला शासकीय अधिवक्ता फौजदारी MP-MLA कोर्ट सुशील वैश्य ने बताया कि कोर्ट रूम में तय समय 12:30 बजे से अतीक अहमद सहित अन्य आरोपी 20 मिनट पहले ही पहुंच गए। विशेष न्यायाधीश MP-MLA कोर्ट डॉ. दिनेश चंद्र शुक्ल ठीक 12.30 बजे कोर्ट में पहुंचे। अतीक अहमद समेत 8 आरोपी कठघरे में खड़े रहे। गिल्टी होल्ड किया गया और दोनों पक्षों ने अपनी-अपनी बात रखी।
सजा सुनते ही अतीक ने अशरफ को देखा, फिर दोनों रोने लगे
गिल्टी होल्ड यानी दोषी करार देने के बाद 12.45 बजे सजा के बिंदु पर सुनवाई शुरू हुई। 1 बजे जज डॉ. दिनेश चंद्र शुक्ल जजमेंट लिखवाने चले गए। 1:30 बजे जज वापस कोर्ट रूम में आए। जब सजा का वक्त आया तो माफिया डॉन टेंशन में आ गया। उसके माथे पर पसीना आ गया। जज ने जैसे ही जजमेंट का ऑपरेशनल पार्ट पढ़ना शुरू किया और सुनाया कि अतीक अहमद को उम्रकैद की सजा सुनाई जाती है। उसे परिवार को एक लाख रुपए क्षतिपूर्ति भी देनी होगी...।
यह सुनते ही अतीक ने भाई अशरफ की तरफ देखा। फिर दोनों भाई फूट-फूटकर रोने लगे। दोनों को रोता देखकर बाकी आरोपी भी रुआंसे हो गए। अतीक ने अशरफ से कहा- अल्लाह ने चाहा तो फिर मुलाकात होगी। बताते हैं कि सात साल पहले दोनों भाई की मुलाकात लखनऊ में हुई थी।
कोर्ट के अंदर वकीलों ने लगाए नारे, अतीक को पीटने की कोशिश
अतीक अहमद को सजा सुनाए जाने के बाद कोर्ट परिसर के बाहर ले जाया जाने लगा ताे अधिवक्ताओं ने उसके खिलाफ नारेबाजी की। दरअसल, उमेश पाल खुद एक अधिवक्ता थे और अपना केस खुद लड़ रहे थे। अधिवक्ता होने के कारण ही उमेश इस केस की इतनी मजबूत पैरवी कर पाए। उमेश की 24 फरवरी को हत्या के बाद अधिवक्ताओं में अतीक के प्रति गुस्सा था। उमेश जब अपनी वकील की वर्दी में थे, तभी उनकी हत्या भी हुई थी।
कोर्ट के फैसले के बाद जब अतीक परिसर से बाहर निकलने लगा तो कुछ वकीलों ने उसको पीटने की कोशिश की। हालांकि, सुरक्षा घेरा तगड़ा होने के कारण पुलिस ने अधिवक्ताओं को हटा दिया। पुलिस ने किसी तरह से उसे कोर्ट परिसर से बाहर निकाला।
अतीक की फोटो को पहनाई जूतों की माला
कोर्ट में उधर सजा सुनाई जा रही थी, इधर कोर्ट परिसर के बाहर उमेश पाल के समर्थक माफिया अतीक अहमद की तस्वीर को जूतों की माला पहनाकर फांसी दो, अतीक को फांसी दो... के नारे लगा रहे थे। कोर्ट परिसर के बाहर भारी संख्या में लोग और अधिवक्ताओं का जमावड़ा था। बीच-बीच में अतीक और अशरफ के खिलाफ नारेबाजी होती रही।
फैसला आने के बाद सैकड़ों अधिवक्ताओं ने कोर्ट परिसर के बाहर खुशी का इजहार व्यक्त किया और कहा कि देर से ही सही अतीक अहमद को न्याय व्यवस्था ने उसके अंजाम तक पहुंचाने का काम किया है। अतीक अहमद को 101 केस में पहली बार सजा सुनाई गई है।
अतीक अहमद से जुड़ी ये खबरें भी पढ़ें
अतीक को उम्रकैद, साबरमती जेल वापसी की तैयारी:किडनैपिंग केस में अशरफ समेत 7 बरी
माफिया अतीक अहमद को मंगलवार को प्रयागराज की MP-MLA कोर्ट ने उम्रकैद की सजा सुनाई है। 17 साल पुराने उमेश पाल अपहरण केस में यह सजा सुनाई गई है। पुलिस रिकॉर्ड में अतीक गैंग पर 101 मुकदमे दर्ज हैं। यह पहला मामला है, जिसमें अतीक को दोषी ठहराया गया और सजा मिली है। पूरी खबर पढ़ें
उमेश पाल अपहरण केस की कहानी पत्नी जया की जुबानी- टेंशन न हो इसलिए घर में एक्सीडेंट की बात कही
उमेश पाल की पत्नी जया पाल ने दैनिक भास्कर को बताया कि उन्हें अपहरण की जानकारी एक साल बाद तब जानकारी हुई जब 2007 में अतीक अहमद और उसके भाई अशरफ के खिलाफ अपहरण की रिपोर्ट लिखी गई और यह केस अखबारों में प्रकाशित हुआ। इसके बाद मैं घबरा गई और उन्हें (उमेश को) पकड़कर रोने लगी। उमेश ने कहा कि घबराओ मत गुड़िया, हम सब संभाल लेंगे। तुम परेशान मत हो। वो अतीक और अशरफ से डरते नहीं थे। शेर थे... बुजदिली से मेरे पति को मारा गया है। यहां पढ़ें पूरी खबर
अतीक पर फैसले के बाद उमेश के घर से रिपोर्ट
उमेश पाल किडनैपिंग मामले में प्रयागराज की MP-MLA कोर्ट ने माफिया अतीक अहमद को उम्रकैद की सजा सुनाई है। कोर्ट के फैसले के बाद उमेश पाल की मां और पत्नी ने मीडिया से बात की। मां शांति देवी ने कहा, "मेरा बेटा शेर की तरह लड़ा था। अतीक को फांसी की सजा होनी चाहिए।" वहीं, पत्नी जया पाल ने कहा, "योगी जी मेरे पिता समान हैं। वह हमारे परिवार का ध्यान रखेंगे।" यहां पढ़ें पूरी खबर